Diari Oficial de la Generalitat Valenciana


Sumari del DOGV 7093, del 21-08-2013 (2013/8442)

RESOLUCIÓ de 18 de juliol de 2013, del secretari autonòmic de Justícia, per la qual s'acorda ratificar el balanç de liquidació de la Fundació de la Comunitat Valenciana Costa Azahar Festivales, inscriure la dita ratificació en el Registre de Fundacions de la Comunitat Valenciana, junt amb l'actualització del seu Patronat, així com la seua baixa registral.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7093

Data del DOGV
:   21-08-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/8442


Data del document
:   18-07-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 18 de juliol de 2013, del secretari autonòmic de Justícia, per la qual s'acorda ratificar el balanç de liquidació de la Fundació de la Comunitat Valenciana Costa Azahar Festivales, inscriure la dita ratificació en el Registre de Fundacions de la Comunitat Valenciana, junt amb l'actualització del seu Patronat, així com la seua baixa registral. [2013/8442]  
Vist l'expedient sobre ratificació pel Protectorat de la Generalitat del balanç de liquidació aprovat pel Patronat de la Fundació de la Comunitat Valenciana Costa Azahar Festivales, d'ara en avant, la Fundació, l'actualització del Patronat, així com la seua baixa registral, d'acord amb els següents,  
  
Fets  
Primer. El Patronat de la Fundació esmentada va acordar la seua extinció el 7 de març de 2012, per la impossibilitat material del compliment dels fins fundacionals; el dit acord consta elevat a escriptura pública, en data 17 de maig de 2012, autoritzada per la notària de l'Il·lustre Col·legi de València Susana Boix Sos, amb el número 254 del seu protocol.   
Instruït l'oportú expedient a este efecte, i després de l'informe favorable de la Comissió del Protectorat, de 19 de juny de 2012, es va dictar la Resolució, de data 26 de juny de 2012, del secretari autonòmic de Justícia de la llavors Conselleria de Justícia i Benestar Social, per la qual es va acordar la ratificació per part del Protectorat de la Generalitat de l'esmentat acord d'extinció de la Fundació de la Comunitat Valenciana Costa Azahar Festivales.  
Segon. La Fundació es va classificar per Resolució de data 10 de gener de 2007, del secretari autonòmic de Justícia de la Conselleria de Justícia, Interior i Administracions Públiques, com de caràcter cultural, i els seus fundadors són: l'Ajuntament de Benicàssim, la Diputació Provincial de Castelló, representada pel senyor Moliner Garagallo, president de la Diputació Provincial de Castelló, i la Generalitat.  
  
L'objecte i la finalitat de la Fundació és la promoció, la divulgació, el foment, l'estímul, el suport i el desenrotllament de la cultura, la música l'art, l'oci i de totes les accions, culturals, musicals, artístiques i lúdiques que tinguen relació amb això, realitzades a la província de Castelló i particularment al terme municipal de Benicàssim  
La dotació inicial de la Fundació va ser de trenta mil euros (30.000 euros), aportats de la manera següent:   
La Generalitat: 20.000 euros.   
La Diputació Provincial de Castelló: 7.000 euros.   
L'Ajuntament de Benicàssim: 3.000 euros.   
Tercer. Les últimes dades del seu Patronat que consten són les següents: president: 1. La Generalitat, representada per Rafael Sánchez Pellejero, director general d'Economia de la Conselleria d'Economia, Indústria, Turisme i Ocupació (per Acord del Consell, de 8 de febrer de 2013); vicepresident primer: 2. La Diputació Provincial de Castelló, representada pel seu president, el senyor Moliner Garagallo, vicepresident segon: 3. L'Ajuntament de Benicàssim, representat per l'alcaldessa, la Susana Marqués Escoín. Vocals: 4. Sebastián Fernández Miralles, 5. Carolina San Miguel Mas, i 6. Andrés Martínez Capella. Secretari no patró: Ignacio Luis Soria Amador.  
Quart. La present extinció s'emmarca dins del procés de reestructuració del sector públic fundacional iniciat pel Consell i que va suposar l'adopció de l'Acord del Consell, de data 2 de desembre de 2011, pel qual es va autoritzar l'extinció de diverses fundacions pertanyents al sector públic de la Generalitat, entre estes la de la Fundació de la Comunitat Valenciana Costa Azahar Festivales.  
Segons la documentació aportada, la causa de l'extinció és la prevista en l'article 31 c) de la Llei 50/2002, de 26 de desembre, de Fundacions: impossibilitat del compliment de fi fundacional.   
Segons l'acord adoptat pel Patronat: «En data 2 de desembre de 2012, el Consell de la Generalitat Valenciana va adoptar l'acord d'extingir, entre altres, la Fundació de la Comunitat Valenciana Costa Azahar Festivales i esta decisió respon a les circumstàncies econòmiques presents, que impedixen palmàriament el sosteniment d'entitats l'objecte de les quals pot aconseguir-se a través dels organismes propis de l'Administració. En conseqüència, com que és impossible el desenrotllament i la consecució del fi fundacional davant de l'evident carència de recursos amb què finançar l'activitat fundacional, hi concorre causa d'extinció».  
Quint. En la dita sessió de 7 de març de 2012, es va designar com a liquidador Ignacio Luis Soria Amador, a qui s'havia nomenat igualment en la dita reunió secretari del Patronat de la Fundació, i se li van atorgar poders per a elevar a escriptura pública l'acord i totes les esmenes que calguera amb vista a la seua inscripció.   
Quant a l'atribució del romanent, si bé l'article 29 dels estatuts disposa que, en el cas d'haver-hi romanent, el Patronat, d'acord amb la legislació vigent, acordarà la seua destinació, i a falta d'acord, entre les entitats fundadores, no obstant això, la interessada ha manifestat que, «[?] Del resultat de la liquidació no està previst que resulte cap saldo favorable per a la Fundació, per la qual cosa, ja que l'entitat no té cap bé o dret més enllà dels crèdits reflectits, no és procedent fer cap manifestació en relació amb el projecte de distribució de béns i drets resultants de la liquidació».  
Sext. Amb data d'entrada en el Registre General de la Conselleria de Governació i Justícia, de 2 de juliol de 2013, és aportada l'aprovació del balanç de liquidació pel Patronat de la Fundació, en la reunió de 26 de juny de 2013.  
Respecte a la transferència del romanent s'indica en el certificat relatiu a la dita reunió que «El referit balanç de liquidació no conté cap romanent, per la qual cosa, com que la Fundació manca de béns o drets, no és procedent realitzar cap distribució derivada de la mencionada liquidació».   
Consta en l'expedient l'informe de la Secció de Comptabilitat del Servici d'Entitats Jurídiques, de 18 de juliol de 2013, en què s'assenyala:  
«1. Amb data 6 de juny de 2013 es va emetre el següent informe favorable sobre l'autorització de sol·licitud d'extinció de la Fundación Costa Azahar Festivales:   
«L'objectiu d'este informe consistix a aclarir i determinar el patrimoni net de la Fundació en data de l'adopció per part del Patronat de l'acord sobre l'extinció de la Fundació per l'actual impossibilitat de continuar realitzant el seu fi fundacional, basant-se en l'Acord del Consell, de 2 de desembre de 2011.  
Amb data 13 d'abril de 2012, la Fundació va presentar davant d'este registre el certificat de l'Acord del Patronat, de data 7 de març de 2012, sobre l'extinció de la Fundació; en relació amb la dita sol·licitud he d'informar que:  
La dotació inicial de la Fundació, és de trenta mil euros (30.000 euros), que es va aportar de la manera següent: la Diputació Provincial de Castelló, 7.000 euros; l'Ajuntament de Benicàssim, 3.000 euros, i la Generalitat, 20.000 euros. La realitat de l'aportació dinerària es va acreditar per mitjà de tres certificats de l'entitat Caixa d'Estalvis de València, Castelló i Alacant (Bancaixa), que es van incorporar a l'escriptura de constitució.  
La Fundació ha presentat els comptes regularment i els té depositats fins a 2010. A més, ha presentat la formulació de comptes anuals de 2011 i el compromís d'aportar l'informe d'auditoria corresponent.  
  
A data de l'acord d'extinció, la Fundació té un actiu total de 869.111,62 euros i un passiu exigible de 866.897,30 euros. De tot això, resulta un patrimoni net o de fons propis de 2.214,32 euros.  
Des del punt de vista econòmic comptable s'estima que l'expedient d'extinció està prou documentat. Aporten relació de creditors i deutors, a data 7 de març de 2012, a partir de la qual, una vegada realitzats els cobraments i pagaments, resultaria un sobrant de 1.702,70 euros, dels quals, units al saldo actual de tresoreria de 508,27 euros, resultaria un romanent de 2.210,97 euros amb què han d'afrontar els gastos de liquidació: notaria, retencions, comissions bancàries i la factura de 515,00 euros d'Escuder y Herrero. Per consegüent, estimen com a probable que no s'obtinga cap romanent després de finalitzar les referides operacions de liquidació.»   
2. Mitjançant Resolució de 26 de juny de 2013, del secretari autonòmic de Justícia, es va ratificar l'acord d'extinció precitat.  
3. Amb data 2 de juliol de 2013, la Fundació aporta certificat de l'acord del Patronat de 26 de juny de 2013, que aprova el balanç de liquidació. En relació amb l'esmentat acord no es formula cap proposta de distribució de romanent perquè este és de 0,00 euros.  
4. Amb data 16 de juliol de 2013, la Fundació aporta l'informe de liquidació aprovat en la reunió de 26 de juliol, així com còpia de la documentació justificativa de les operacions de liquidació realitzades de cobraments i pagaments, després de les quals s'obté el citat romanent de 0,00 euros.  
Des del punt de vista econòmic comptable, s'estima que l'expedient de liquidació està prou documentat i, en conseqüència, s'emet un informe favorable en relació amb la liquidació presentada».  
  
Sèptim. La Comissió del Protectorat, en la sessió de 12 de març de 2013, va establir, respecte de les fundacions immerses en el procés de reestructuració del sector públic de la Generalitat, el criteri conforme al qual, havent emés la dita comissió un informe favorable sobre la ratificació del corresponent acord d'extinció, i una vegada realitzades totes i cada una de les pertinents tasques de liquidació, no caldrà la ratificació, per part de la Comissió del Protectorat, sempre que s'acredite el cobrament de crèdits, la satisfacció de deutes i el tancament de tots els actes pendents d'execució, d'acord amb la normativa vigent. No obstant això, de la ratificació oportuna es donarà compte a la Comissió del Protectorat, així com de qualsevol problema que respecte de les tasques de liquidació puga sorgir perquè esta comissió decidisca.  
  
  
Fonaments de dret  
Primer. L'article 10 del Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, disposa l'assignació a la Conselleria de Governació i Justícia de les competències, entre altres, en matèria de fundacions.  
Al seu torn, l'article 28 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, així com l'article 11 del Decret 194/2012, de 21 de desembre, del Consell, pel qual s'aprova el Reglament orgànic i funcional de la Conselleria de Governació i Justícia, establixen que la Secretaria Autonòmica de Justícia assumix les competències, entre altres, en matèria de fundacions.  
Segon. L'article 2 del Reglament de fundacions de la Comunitat Valenciana, aprovat pel Decret 68/2011, de 27 de maig, del Consell, establix que el protectorat de les fundacions de la Comunitat Valenciana l'exercix la conselleria competent en matèria de fundacions, i que correspon al conseller la titularitat del protectorat, sense perjuí de la possibilitat de delegació o desconcentració.  
  
Tercer. Esta Secretaria Autonòmica de Justícia és competent per a conéixer i resoldre el present expedient per delegació de l'exercici de competències, en virtut del que disposa la Resolució de 19 d'abril de 2013, de la Conselleria de Governació i Justícia, sobre delegació en la Secretaria Autonòmica de Justícia de l'exercici de determinades competències en matèria de fundacions.   
En tot cas, de conformitat amb l'article 13.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, les resolucions administratives que s'adopten per delegació es consideraran dictades per l'òrgan delegatori.  
Quart. De conformitat amb l'article 25 de la Llei 8/1998, de 9 de desembre, de Fundacions de la Comunitat Valenciana  
«1. L'extinció de les fundacions es regirà pel que disposen els articles 31 i 32 de la Llei 50/2002, de 26 de desembre, de Fundacions.   
  
2. L'acord d'extinció o, si és el cas, la resolució judicial s'inscriuran en el Registre de Fundacions de la Comunitat Valenciana».  
El dit article 31 de la Llei 50/2002, assenyala «la Fundació s'extingirà:  
c) Quan siga impossible la realització del fi fundacional, sense perjuí del que disposen els articles 29 i 30 de la present llei.»  
D'acord amb allò que s'ha assenyalat en l'article 32 del mateix text legal, relatiu a les formes d'extinció:  
«2. En els supòsits previstos en els paràgrafs b, c i e de l'article anterior, l'extinció de la Fundació requerirà acord del Patronat ratificat pel Protectorat.  
Si no hi ha acord del Patronat, o este no és ratificat pel Protectorat, l'extinció de la Fundació requerirà resolució judicial motivada, que podrà ser instada pel Protectorat o pel Patronat, segons els casos».  
  
Quint. De conformitat amb l'article 26.1 de l'esmentada Llei 8/1998, de 9 de desembre, de Fundacions de la Comunitat Valenciana:  
«1. L'extinció de la Fundació, excepte en els supòsits en què té lloc com a conseqüència d'una fusió, determinarà l'obertura del procediment de liquidació, que serà realitzada pel patronat de la fundació sota el control del Protectorat. El patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, excepte les que calguen per a la liquidació. Acabades les operacions, formarà l'oportú balanç de liquidació, que haurà de ser aprovat pel patronat i sotmés a la ratificació pel Protectorat. Recaiguda aquesta, es procedirà a complir el que disposa l'apartat següent, per a finalitzar la liquidació. Conclosa aquesta, es farà constar al Registre de Fundacions de la Comunitat Valenciana la seua baixa, a sol·licitud del patronat, per un escrit dirigit al Registre a què s'acompanyarà el certificat de l'acord aprovatori del balanç de liquidació, la seua ratificació pel Protectorat i una còpia dels documents en què s'hagen formalitzat les operacions a què es referix l'apartat següent. No obstant, la baixa de la fundació en el Registre, si resulten operacions pendents d'execució o formalització, hauran de ser dutes a terme pel Protectorat».  
  
Així mateix, els articles 39 i 40 del Decret 68/2011, de 27 de maig, del Consell, pel qual s'aprova el Reglament de Fundacions de la Comunitat Valenciana, regulen els requisits i procediments d'extinció i liquidació de les fundacions.  
En este sentit, l'article 40.2 del dit reglament assenyala que:  
«Durant el procés de liquidació, el patronat no tindrà més facultats que la de cobrar crèdits, satisfer els deutes i formalitzar els actes pendents d'execució, sense que puga contraure més obligacions, llevat de les que calguen per a la liquidació. Sense perjuí de l'anterior, el patronat podrà apoderar o delegar l'execució material dels seus acords relatius al procés de liquidació».  
Sext. L'esmentat article 26 de la Llei 8/1998, de 9 de desembre, de Fundacions de la Comunitat Valenciana disposa,  
«2. Els béns i drets resultants de la liquidació es destinaran a les fundacions o a les entitats no lucratives públiques o privades que perseguisquen fins d'interés general i que tinguen afectats els seus béns, fins i tot per al supòsit de la seua extinció, a la consecució d'aquells, i que hagen sigut designats en el negoci fundacional o en els estatuts de la fundació extingida. Si no n'hi ha, esta destinació podrà ser decidida, en favor d'estes fundacions i entitats mencionades, pel Patronat, quan tinga reconeguda aquesta facultat pel fundador, i, a falta d'aqueixa facultat, correspondrà al Protectorat complir eixa comesa.  
3. Les fundacions constituïdes per persones juridicopúbliques podran preveure en els seus estatuts que els béns i drets resultants de la liquidació revertisquen al seu fundador.»  
Per la seua banda, els estatuts de la Fundació disposen en l'article 29 que, en cas d'haver-hi romanent, el Patronat, d'acord amb la legislació vigent, acordarà la seua destinació, i a falta d'acord, entre les entitats fundadores.  
En relació amb això, s'ha acreditat la inexistència de romanent a transferir. Així mateix no hi ha deutes pendents de liquidar, en atenció al que preveu l'article 39.6 del Reglament de fundacions de competència estatal (Reial Decret 1337/2005, d'11 de novembre) d'aplicació supletòria, que impedix la transferència del romanent i cancel·lació registral si no queda acreditat el pagament dels deutes i la consignació dels crèdits pendents o l'assegurament dels no vençuts.  
  
D'esta manera, amb les dades que es posseïxen, la legislació esmentada i com que no ha entés la Comissió del Protectorat, de 19 de juny de 2012, que hi concorre causa de responsabilitat, és procedent la cancel·lació registral, perquè no hi ha romanent que repartir ni creditors que satisfer.  
Sèptim. Atenent l'article 47.14 del Reglament de fundacions de la Comunitat Valenciana, aprovat pel Decret 68/2011, de 27 de maig, del Consell, són actes objecte d'inscripció en el Registre de Fundacions de la Comunitat Valenciana, entre altres: «L'extinció de la fundació, liquidació d'esta, i la destinació donada als béns fundacionals».  
  
Vistos els preceptes legals citats, els articles 39 i 40 del Reglament de Fundacions de la Comunitat Valenciana (aprovat pel Decret 68/2011, de 27 de maig, del Consell) i la resta de generals de pertinent aplicació, així com allò que ha informat la Comissió del Protectorat, de 12 de març de 2013, resolc:  
  
Primer  
Ratificar el balanç de liquidació aprovat pel Patronat de la Fundació de la Comunitat Valenciana Costa Azahar Festivales, adoptat pel seu Patronat, en data 26 de juny de 2013, en els termes descrits en la present resolució, i acordar la inscripció en el Registre de Fundacions de la Comunitat Valenciana de la dita ratificació.  
  
Segon  
Acordar la baixa registral de la Fundació de la Comunitat Valenciana Costa Azahar Festivales en el Registre de Fundacions de la Comunitat Valenciana, perquè s'ha acreditat la inexistència de romanent a transferir i no hi ha deutes de la Fundació pendents de pagament.  
  
Notifiqueu la present resolució, que és definitiva en via administrativa. Contra esta podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació, d'acord amb el que establixen els articles 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí de poder interposar-hi, si és el cas, un recurs potestatiu de reposició, en el termini d'un mes, a comptar de l'endemà de la notificació, davant del conseller de Governació i Justícia, o qualsevol altre recurs que considere procedent.   
  
  
València, 18 de juliol de 2013.- El secretari autonòmic de Justícia: Antonio Gastaldi Mateo.